Prof. univ. dr. Alexandra Crăciun, cadru didactic la Facultatea de Litere a UB, distincție din partea Asociației Române de Psihiatrie și Psihoterapie
Prezentă, în perioada 25-28 mai 2023, la Conferința Națională a Asociației Române de Studiu al Personalității desfășurată la Sighișoara, prof. univ. dr. Alexandra Crăciun, cadru didactic la Facultatea de Litere a UB, a primit o distincție din partea Asociației Române de Psihiatrie și Psihoterapie.
În cadrul evenimentului, prof. univ. dr. Alexandra Crăciun a susținut prelegerea cu titlul„ Ochi histrionici: cecitate și iriși ascunși la Constantin Brâncuși”.
Distincția a fost acordată pentru „calitatea contribuției la demersul elaborat al Asociației Române de Studiu al Personalității de promovare și înțelegere a persoanei umane și a destinului ei”. În discursul care a însoțit decernarea distincției, prof. univ. dr. Aurel Nireștean, șeful Clinicii Psihiatrie II din Târgu Mureș și președinte al Asociației Române de Studiu a Personalității, a subliniat importanța înțelegerii conexiunilor între abordarea medicală și funcțiile revelatoare ale actului artistic.
Aflată la cea de-a XXI-a ediție, conferința a fost organizată în parteneriat cu Asociația Română de Psihiatrie și Psihoterapie și Universitatea de Medicină, Farmacie, Științe și Tehnologie „George  Emil  Palade” din Târgu Mureș și a reunit medici din România și străinătate. 



